Virksomheder vil ikke længere kunne få billig el til opladning af elbiler, og det vil gøre opladning af elbiler fra offentlige ladestandere dyrere fra 2020. Som en konsekvens af den aftale, regeringen for nylig indgik med Socialdemokratiet og Radikale Venstre og de fremtidige afgiftsvilkår for elbiler og brænselscellebiler, vil den såkaldte 'processats' ikke længere gælde for virksomheder, der leverer strøm til elbiler via offentlige ladestandere.

I aftalen står der, at der fra 1. januar 2020 indføres almindelig elafgift for opladning af elbiler både erhvervsmæssigt og privat. I kroner og øre betyder det, at afgiften for opladning af elbiler stiger med cirka 33 procent og ender på 91 øre/kWh.

Med regeringens nye lovforslag omkring elbiler vil el fra offentlige ladestandere blive pålagt fuld elafgift fra 2020. Det vil ifølge kritikere fra branchen og Dansk Elbil Alliance svække lysten til at investere i nye ladestandere. Illustration: Clever

Læs også: Energikommissionen vil sætte gang i anden runde af Danmarks grønne omstilling

Det vil med andre ord betyde, at de virksomheder, der har investeret i offentlige ladestandere, ikke længere kan få refunderet en del af elafgiften, og at prisen for opladning af elbiler ved offentlige ladestandere derfor vil stige.

Billigst med ladestik i garagen

Ændringen vil især få betydning for elbilejere, der ikke selv har adgang til at oplade deres elbiler via deres egen elmåler, altså først og fremmest bilejere, som bor i etageejendomme.

»Investeringshorisonten for ladestandere liggerpå omkring ti år, så hvis vi skal være klar til, at antallet af elbiler stiger kraftigt efter 2020, så er det vigtigt, at vi får udbygget det offentlige ladenetværk allerede nu. Derfor er det uhensigtsmæssigt, hvis man hæver elafgiften for el fra offentlige ladestandere,« siger Lærke Flader, der er branchechef i Dansk Elbil Alliance.

Læs også: Det går for langsomt med at forbedre de nye bilers brændstoføkonomi

Hun peger blandt andet på, at det er langt dyrere at opstille og vedligeholde ladestandere i det offentlige end hjemme i folks garager:

»Hvis vi ikke får udbygget vores offentlige ladestruktur, fordi rammevilkårene modarbejder det, så vil de virksomheder, der tilbyder elbiler og opladning, gå uden om Danmark,« siger Lærke Flader, der dog overordnet set mener, at den nye aftale er et skridt i den rigtige retning, når det gælder bedre rammebetingelser for elbiler i Danmark.

Elleverandører rammes af særregel

Hos E.ON, der driver et af landets største ladenetværk for elbiler, er der heller ikke meget forståelse for, at el til offentlige ladestandere efter 2020 skal koste det samme som i private husholdninger:

»Hvis der ikke længere kan afregnes efter processatsen i ladestandere, så udhuler det fordelen ved at køre elbil, og incitamentet til at opstille ladestandere forsvinder,« siger administrerende direktør for E.ON Danmark A/S Tore Harritshøj. Han mener, at det er problematisk, at der indføres en særregel mod deres erhverv, når det erklærede mål med det nye elbilaftale er at sikre en fortsat udbredelse af elbiler:

»Vi synes, at det er uhensigtsmæssigt og ulogisk at indføre en specifik særregel, der har til hensigt at diskriminere mod virksomheder, der arbejder med batteriopladning af elbiler. Vi vil bare behandles ligesom alle andre danske virksomheder,« siger han.

Det forventes, at lovforslaget bliver vedtaget og træder i kraft den 1. juli 2017.